Bugun, 12 noyabr kuni Toshkent shahrining Yunusobod tumanidagi 4-issiqlik markazining elektr energiyasi ta’minotida nosozlik ro‘y berdi. Bu haqda poytaxt hokimligi "Toshissiqquvvati"ga tayangan holda xabar qilmoqda. Qayd etilishicha, shu sababli mazkur qozonxonadan issiq suv va issiqlik uzatish vaqtincha to‘xtatilgan. Buning oqibatida Yunusobod tumanida to‘liq, Olmazor va Shayxontohur tumanlarida esa qisman issiq suv va issiqlik ta’minotida uzilish kuzatilmoqda. Ayni paytda issiqlik markazida yuzaga kelgan nosozlikni bartaraf etish ishlari olib borilmoqda. Mutasaddilar soat 17:00 gacha issiq suv va kechki 24:00 ga qadar issiqlik ta’minoti to‘liq tiklanishini ma’lum qildi.